CELEX: 32016L1029
Language: el
Date: 2016-04-19 00:00:00
Title: Κατ' εξουσιοδότηση οδηγία (EE) 2016/1029 της Επιτροπής, της 19ης Απριλίου 2016, για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τα ηλεκτρόδια ανόδου από κάδμιο σε στοιχεία Hersch για ορισμένους αισθητήρες οξυγόνου που χρησιμοποιούνται σε βιομηχανικά όργανα παρακολούθησης και ελέγχου (Κείμενο που παρουσιάζει ενδιαφέρον για τον ΕΟΧ)

25.6.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 168/15
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ (EE) 2016/1029 ΤΗΣ ΕΠΙΤΡΟΠΉΣ
   της 19ης Απριλίου 2016
   για την τροποποίηση, με σκοπό την προσαρμογή στην τεχνική πρόοδο, του παραρτήματος IV της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου, όσον αφορά εξαίρεση για τα ηλεκτρόδια ανόδου από κάδμιο σε στοιχεία Hersch για ορισμένους αισθητήρες οξυγόνου που χρησιμοποιούνται σε βιομηχανικά όργανα παρακολούθησης και ελέγχου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαγορεύει τη χρήση καδμίου στον ηλεκτρικό και ηλεκτρονικό εξοπλισμό που διατίθεται στην αγορά. Τα ηλεκτρόδια ανόδου των στοιχείων Hersch, τα οποία χρησιμοποιούνται σε εξειδικευμένους αισθητήρες οξυγόνου υψηλής ευαισθησίας, περιέχουν κάδμιο. Σε σύγκριση με τους αισθητήρες στοιχείων Hersch, όλες οι διαθέσιμες εναλλακτικές τεχνολογίες δεν παρέχουν την ίδια ευαισθησία, αξιοπιστία και ακρίβεια κατά τη μέτρηση της συγκέντρωσης οξυγόνου σε πολύ χαμηλά επίπεδα.
            
         
               (2)
            
            
               Η αξιοπιστία των εναλλακτικών λύσεων στα στοιχεία Hersch που περιέχουν κάδμιο για αισθητήρες οξυγόνου σε βιομηχανικά όργανα παρακολούθησης και ελέγχου δεν διασφαλίζεται όταν απαιτείται ευαισθησία επιπέδου κάτω των 10 μερών ανά εκατομμύριο. Ως εκ τούτου, η χρήση ηλεκτροδίων ανόδου από κάδμιο στα στοιχεία Hersch για αισθητήρες οξυγόνου που χρησιμοποιούνται σε βιομηχανικά όργανα παρακολούθησης και ελέγχου, για τα οποία απαιτείται ευαισθησία κάτω των 10 μερών ανά εκατομμύριο πρέπει να εξαιρεθεί από την απαγόρευση.
            
         
               (3)
            
            
               Δεδομένου ότι καμία εναλλακτική λύση χωρίς τη χρήση καδμίου δεν είναι επί του παρόντος επαρκώς αξιόπιστη για τη συγκεκριμένη χρήση και εκτιμώντας ότι για τα βιομηχανικά όργανα παρακολούθησης και ελέγχου τα 7 έτη συνιστούν σχετικά σύντομη μεταβατική περίοδο η οποία είναι απίθανο να έχει δυσμενή αντίκτυπο στην καινοτομία, σύμφωνα με το άρθρο 5 παράγραφος 2 της οδηγίας 2011/65/ΕΕ, πρέπει να χορηγηθεί αντίστοιχη περίοδος ισχύος της εξαίρεσης.
            
         
               (4)
            
            
               Ως εκ τούτου, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα IV της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία το αργότερο στις 30 Απριλίου 2017. Ανακοινώνουν αμέσως στην Επιτροπή το κείμενο των εν λόγω διατάξεων.
   Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 19 Απριλίου 2016.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα IV της οδηγίας 2011/65/ΕΕ προστίθεται το ακόλουθο σημείο 43:
      
         
                     «43.
                  
                  
                     Ηλεκτρόδια ανόδου από κάδμιο σε στοιχεία Hersch για αισθητήρες οξυγόνου που χρησιμοποιούνται σε βιομηχανικά όργανα παρακολούθησης και ελέγχου, όπου απαιτείται ευαισθησία κάτω των 10 ppm.
                     Λήγει στις 15 Ιουλίου 2023».